
	«Τα χρόνια των ακαμαντίδων»

της Μαρίας Περατικού-Κοκαράκη
στο Σπίτι της Κύπρου

Το Σπίτι της Κύπρου και ο Εκδοτικός Οίκος Α.Α. Λιβάνη, με τη στήριξη των Πολιτιστικών Υπηρεσιών του Υπουργείου Παιδείας, Πολιτισμού, Αθλητισμού και Νεολαίας της Κύπρου, θα παρουσιάσουν, την Πέμπτη 5 Μαρτίου 2020, ώρα 19:00, στο Σπίτι της Κύπρου (Ξενοφώντος 2Α Σύνταγμα), το βιβλίο της Μαρίας Περατικού-Κοκαράκη «Τα χρόνια των ακαμαντίδων».

«Στα χρόνια των ακαμαντίδων» που είναι το δεύτερο μέρος από το έργο «Της Κύπρος τριλογία» με πρώτο μέρος «Τα χρόνια με τα κυκλάμινα», οι δυο πρωταγωνιστικοί χαρακτήρες Ελένη και Ιφιγένεια, φοιτήτριες πια στην Αθήνα, μετά τις ενθυμήσεις τους από τα χρόνια του Απελευθερωτικού Αγώνα '55-'59 και την απογοήτευση του ονείρου και του ανέφικτου της Ένωσης, ζούνε τη δικτατορία του '67. Ταυτόχρονα με τον έρωτα ζούνε και τις εξελίξεις στην Κύπρο. 
Χαιρετισμό θα απευθύνουν ο εκδότης, Ηλίας Λιβάνης και ο Πρόεδρος του Ελληνικού Πολιτιστικού Ομίλου Κυπρίων Ελλάδας, Ηρακλής Ζαχαριάδης.

Για το βιβλίο θα μιλήσουν ο συγγραφέας, φιλόλογος, Λαοκράτης Βάσσης, ο Καθηγητής της Φιλοσοφικής Σχολής του Εθνικού και Καποδιστριακού Πανεπιστημίου Αθηνών, Χριστόφορος Χαραλαμπάκης και ο Διευθυντής του Κυπριακού Κέντρου Μελετών, Χρήστος Ιακώβου.
Σύντομη παρέμβαση θα κάνει ο Σάββας Σωτηρίου, στρατιώτης κατά την Τουρκική εισβολή το 1974.
Αποσπάσματα από το βιβλίο θα διαβάσει ο ηθοποιός, Χρίστος Κοκαράκης

Την εκδήλωση θα συντονίζει η Μαθηματικός, Δημοτική Σύμβουλος Καισαριανής, Άννα Παραγιυού.
--------------------------------------------------------
Η Μαρία Περατικού Κοκαράκη γεννήθηκε στην Αθήνα. Μεγάλωσε και ζει στην Κύπρο, τόπο καταγωγής του πατέρα της. Η μητέρα της Αθηναία, με Μικρασιατικές ρίζες. Σπούδασε στο Πανεπιστήμιο Αθηνών και στο Old Sydney University. Εργάστηκε στη Μέση Εκπαίδευση της Κύπρου. Τιμήθηκε από το Παιδαγωγικό Τμήμα του Πανεπιστημίου Αθηνών και το Ελληνικό Ινστιτούτο Εφαρμοσμένης Παιδαγωγικής και Εκπαίδευσης (ΕΛΛΙΕΠΕΚ) ως άνθρωπος του Πολιτισμού και των Γραμμάτων. Έργα της μεταφράστηκαν στα γαλλικά, ιταλικά, γερμανικά και σερβικά. Εξέδωσε τις ποιητικές συλλογές, «Αγυρτείες», «Ταναφόρμια», «Αυτόμελα», «Χάι-Κάι», «Ιδιόμελα», «Χάι-Κου και Τάνκα», «Ποίησης Σχηματισμοί», «Σένριου Χαϊκού και Ρέγκα», επανέκδοση σε ελληνικά-γαλλικά των «Χαϊκού και Τάνκα», το διήγημα, «Μνήστρα» και τα μυθιστορήματα, «Βάλς με δεκανίκια», «Τα χρόνια με τα κυκλάμινα». «Τα χρόνια των ακαμαντίδων» αποτελούν το δεύτερο μέρος του έργου, «Της Κύπρος Τριλογία».

